KOMISIJOS SPRENDIMAS
2005 m. sausio 25 d.
iš dalies keičiantis Tarybos direktyvą 92/34/EEB, kad būtų galima plačiau taikyti leidžiančią nukrypti nuostatą dėl vaisinių augalų dauginamosios medžiagos ir sodininkystei skirtų vaisinių augalų importo iš trečiųjų šalių sąlygų
(pranešta dokumentu Nr. K(2005) 114)
(2005/54/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. balandžio 28 d. Tarybos direktyvą 92/34/EEB dėl prekybos vaisinių augalų dauginamąja medžiaga ir sodininkystei skirtais vaisiniais augalais (1), ypač į jos 16 straipsnio 2 dalies antrą pastraipą,
kadangi:
(1)
Pagal Direktyvos 92/34/EEB 16 straipsnio 1 dalį Komisija turi nuspręsti, ar trečiojoje šalyje išauginta dauginamoji medžiaga ir vaisiniai augalai, dėl kurių suteikiamos tos pačios garantijos dėl tiekėjo įsipareigojimų, tapatumo, požymių, augalų sveikatos, auginimo terpės, pakavimo, kontrolės priemonių, ženklinimo ir plombavimo, visais šiais atžvilgiais yra lygiaverčiai dauginamajai medžiagai ir vaisiniams augalams, išaugintiems Bendrijoje, ir atitinka šios direktyvos reikalavimus bei sąlygas.
(2)
Tačiau turimos informacijos apie trečiosioms šalims taikomus reikalavimus dar nepakanka, kad šiame etape Komisija galėtų priimti kokį nors sprendimą dėl trečiųjų šalių.
(3)
Kad nebūtų suardyti prekybos modeliai, valstybėms narėms, iš trečiųjų šalių importuojančioms vaisinių augalų dauginamąją medžiagą ir vaisinius augalus, reikėtų leisti tokiems produktams ir toliau taikyti tokias pačias sąlygas, kurios yra taikomos panašiems Bendrijos produktams pagal Direktyvos 92/34/EEB 16 straipsnio 2 dalį.
(4)
Direktyvos 92/34/EEB 16 straipsnio 2 dalies pirmoje pastraipoje numatytos leidžiančios nukrypti nuostatos taikymo laikas, kuris buvo pratęstas Komisijos sprendimu 2002/112/EB (2) iki 2004 m. gruodžio 31 d., turėtų būti atitinkamai pratęstas.
(5)
Šiame sprendime numatytos priemonės atitinka Vaisinių augalų genčių ir rūšių dauginamosios medžiagos nuolatinio komiteto nuomonę,
PRIĖMĖ ŠĮ SPREDNIMĄ:
1 straipsnis
Direktyvos 92/34/EEB 16 straipsnio 2 dalies pirmoje pastraipoje data „2004 m. gruodžio 31 d.“ pakeičiama „2007 m. gruodžio 31 d.“ data.
2 straipsnis
Šis sprendimas skirtas valstybėms narėms.
Priimta Briuselyje, 2005 m. sausio 25 d.